คาดสัปดาห์หน้าบาทกรอบ31.50/80-หุ้นฟื้น
ศูนย์วิจัยกสิกรไทย คาดสัปดาห์หน้า เงินบาทกรอบ31.50/80 บาท/ดอลล่าร์-หุ้นไทยฟื้นตัวระยะสั้น จับตาความเสี่ยงในกรีซ-ตัวเลขเศรษฐกิจสหรัฐ
26 พ.ค. 2555

ศูนย์วิจัยกสิกรไทย คาดสัปดาห์หน้า เงินบาทกรอบ31.50/80 บาท/ดอลล่าร์-หุ้นไทยฟื้นตัวระยะสั้น จับตาความเสี่ยงในกรีซ-ตัวเลขเศรษฐกิจสหรัฐ
บริษัท ศูนย์วิจัยกสิกรไทย จำกัด คาดแนวโน้มสัปดาห์หน้าระหว่างวันที่ 28 พ.ค. - 1 มิ.ย.2555 บริษัทหลักทรัพย์กสิกรไทย จำกัด และบริษัทศูนย์วิจัยกสิกรไทย จำกัด มองว่า แรงซื้อคืนทางเทคนิคอาจมีส่วนหนุนการฟื้นตัวของดัชนีโดยเฉพาะหุ้นกลุ่มที่เน้นการบริโภคภายในประเทศ แต่ตลาดอาจยังถูกกดดันจากปัจจัยลบในต่างประเทศ โดยต้องติดตามประเด็นเกี่ยวกับหนี้กรีซ สำหรับตัวเลขเศรษฐกิจสหรัฐ ที่สำคัญ ได้แก่ ดัชนีภาคการผลิต (ISM) การจ้างงานนอกภาคการเกษตร ความเชื่อมั่นผู้บริโภค และจีดีพีไตรมาส 1/2555 (รายงานครั้งที่ 2) ทั้งนี้ บริษัทหลักทรัพย์กสิกรไทย จำกัด คาดว่าดัชนีจะมีแนวรับที่ 1,100 และ 1,063 จุด ขณะที่แนวต้านคาดว่าจะอยู่ที่ 1,155 และ 1,165 จุด ตามลำดับ
ศูนย์วิจัยกสิกรไทย เปิดเผยว่า สำหรับค่าเงินบาท สัปดาห์หน้า (28 พ.ค. - 1 มิ.ย.) เงินบาทอาจเคลื่อนไหวในกรอบ 31.50-31.80 บาทต่อดอลลาร์สหรัฐ โดยยังคงต้องจับตาประเด็นเกี่ยวกับวิกฤตหนี้ยุโรป โดยเฉพาะความเสี่ยงในกรีซ ขณะที่ตัวเลขเศรษฐกิจสหรัฐที่สำคัญ ได้แก่ ตัวเลขการจ้างงานนอกภาคเกษตร ดัชนี ISM ภาคการผลิต ดัชนี PMI เขตชิคาโก ดัชนีความเชื่อมั่นผู้บริโภคเดือนพ.ค. ยอดทำสัญญาซื้อบ้านที่รอปิดการขายเดือน เม.ย. ดัชนีราคาบ้านเดือน มี.ค.จีดีพีประจำไตรมาส 1/2555 (รายงานครั้งที่ 2) และจำนวนผู้ขอรับสวัสดิการว่างงานรายสัปดาห์ ทั้งนี้ ตลาดการเงินสหรัฐจะปิดทำการในวันจันทร์เนื่องในวันเมมโมเรียล เดย์